নিজের শহরে ব্যাট হাতে হতাশ করলেন মহেন্দ্র সিংহ ধোনি। কিন্তু যেভাবে রস টেলরকে তিনি রান আউট করলেন, তা দেখে শোরগোল পড়ে গিয়েছে। উচ্ছ্বসিত হয়ে পড়েছেন বিষাণ সিংহ বেদীর মতো প্রাক্তন ক্রিকেটারেরাও।
নিউজিল্যান্ড ইনিংসের ৪৬তম ওভারে উমেশ যাদবের বল ফাইন লেগে ঠেলে দৌড়ে এক রান সম্পূর্ণ করেন টেলর। ফাইন লেগ বাউন্ডারিতে ফিল্ডার ধবল কুলকার্নি বলের কাছে পৌঁছতে দেরি করেছেন দেখে দু’রান নেওয়ার জন্য দৌড় শুরু করেন টেলর। কিন্তু ধুরন্ধর ধোনি রান আউটের সম্ভাবনা রয়েছে উপলব্ধি করে স্টাম্পের সামনে এগিয়ে যান। ধবলের থ্রো খুব একটা ভাল হয়নি। মন্থর গতিতেই বল স্টাম্প লক্ষ্য করে আসছিল। ধোনি স্টাম্পের দিকে না তাকিয়ে চলতি বল ডানহাতের ধাক্কায় পিছন দিকে ঠেলে দেন। আগেও ধোনিকে এভাবে রান আউটের চেষ্টা করতে দেখা গিয়েছে। ধোনির যে কৌশলকে ‘ব্যাক ফ্লিক’ বলা হয়। বুধবার সেই অস্ত্র প্রয়োগ করে না দেখেই স্টাম্প ভেঙে দেন ধোনি। টেলর তখনও ক্রিজে পৌঁছতে পারেননি। রান আউট হয়ে যান।
বিষাণ সিংহ বেদী গোটা ঘটনাটার ভিডিও টুইট করেছেন। লিখেছেন, ‘মাহি ম্যাজিক’। সোশ্যাল মিডিয়ায় অনেকেই মন্তব্য করেন, ধোনি এখনও দেশের সেরা উইকেটকিপার। ম্যাচ হারার পর ধোনিকে যদিও চিন্তিত দেখিয়েছে। বলেছেন, ‘‘প্রথম দশ ওভারে আমরা প্রচুর রান দিয়ে ফেলেছিলাম। হাতে উইকেট থাকলে অবশ্যই ২৬০ রান তাড়া করা সম্ভব ছিল। পাঁচ এবং ছয় নম্বরে নতুন ছেলেরা খেলছে। ওদের মানিয়ে নেওয়ার সময় দিতে হবে।’’